[pic] | EUROOPA ÜHENDUSTE KOMISJON |

Brüssel 13.12.2006

KOM(2006) 793 lõplik

2006/0260 (AVC)

Ettepanek

NÕUKOGU OTSUS,

millega volitatakse Sloveeniat Euroopa Ühenduse huvides ratifitseerima 12. veebruari 2004. aasta protokolli, millega muudetakse tuumaenergia valdkonnas tsiviilvastutust käsitlevat 29. juuli 1960. aasta Pariisi konventsiooni

(komisjoni esitatud)

SELETUSKIRI

1. 2003. ja 2004. aasta otsused

27. novembri 2003. aasta otsusega 2003/882/EÜ ja 8. märtsi 2004. aasta otsusega 2004/294/EÜ volitas nõukogu liikmesriike, kes on tuumaenergia valdkonnas tsiviilvastutust käsitleva 29. juuli 1960. aasta konventsiooni (Pariisi konventsiooni) osalised, Euroopa Ühenduse huvides seda konventsiooni muutvale protokollile alla kirjutama, seda ratifitseerima või sellega ühinema.

Need otsused olid vajalikud, sest protokoll sisaldab sätteid, mis mõjutavad nõukogu 22. detsembri 2000. aasta määrusega kehtestatud eeskirju kohtualluvuse ja kohtuotsuste täitmise kohta tsiviil- ja kaubandusasjades. Selles valdkonnas on ühendusel ainupädevus, liikmesriigid säilitavad oma pädevuse protokollis kajastatud küsimustes, mis ei mõjuta ühenduse õigust.

Pariisi konventsiooni ja selle muutmisprotokolliga ei saa liituda piirkondlikud organisatsioonid ja seetõttu on erandkorras õigustatud, et liikmesriigid ratifitseerivad protokolli või liituvad sellega ühenduse huvides.

Mõlemad otsused on adresseeritud liikmesriikidele, kes on Pariisi konventsiooni osalised, välja arvatud Taani, Austria, Iirimaa ja Luksemburg. Vastavalt Euroopa Liidu lepingule ja Euroopa Ühenduse asutamislepingule lisatud Taani positsiooni käsitleva protokolli artiklitele 1 ja 2 ei ole määrus (EÜ) nr 44/2001 Taanile siduv ning ta ei pea seda kohaldama. Austria, Iirimaa ja Luksemburg, kes ei ole Pariisi konventsiooni osalised, neid otsuseid täitma ei pea ning jätkavad määruses (EÜ) nr 44/2001 sisalduvate ühenduse eeskirjade järgimist ja nende kohaldamist Pariisi konventsiooni ja selle muutmisprotokolliga kaetud valdkondades.

Liikmesriigid, kelle suhtes eespool nimetatud otsused kehtivad, kirjutasid konventsiooni protokollile Euroopa Ühenduse huvides alla 12. veebruaril 2004. Vastavalt otsuse 2004/294/EÜ artikli 2 lõikele 1 võtavad nad vajalikud meetmed, et ratifitseerida protokoll võimalusel enne 31. detsembrit 2006.

2. Olukord pärast liidu laienemist

Vastavalt 16. aprillil 2003. aastal allakirjutatud ühinemislepingule lisatud Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimusi ja Euroopa Liidu aluslepingutesse tehtavaid muudatusi käsitleva akti artiklile 53 "käsitletakse ühinemisel uusi liikmesriike EÜ asutamislepingu artikli 249 ja EURATOMi asutamislepingu artikli 161 tähenduses direktiivide ja otsuste adressaatidena, kui kõnealused direktiivid ja otsused on adresseeritud kõikidele praegustele liikmesriikidele."

Nõukogu otsused 2003/882/EÜ ja 2004/294/EÜ, millega volitatakse Pariisi konventsioonile alla kirjutama ja seda ratifitseerima, ei ole adresseeritud kõikidele "praegustele liikmesriikidele" ühinemisakti artikli 53 tähenduses. Järelikult riigide suhtes, kes liitusid Euroopa Liiduga 1. mail 2004. aastal ei ole need otsused siduvad, sest otsused ei ole ühinemisakti artikli 53 tähenduses neile adresseeritud.

Asjaomaseid otsuseid ei ole enne laienemist tehniliselt kohandatud vastavalt ühinemisakti artiklile 57.

Uutest liikmesriikidest on Pariisi konventsiooni osaline ainult Sloveenia ja ta kirjutas konventsiooni protokollile alla 12. veebruaril 2004.

Tšehhi Vabariik, Eesti, Ungari, Läti, Leedu, Poola ja Slovakkia ei ole Pariisi konventsiooni osalised, kuid on osalised 21. mai 1963. aasta tuumakahjustuste tsiviilvastutust käsitlevas Viini konventsioonis.

Küpros ja Malta ei ole ühegi rahvusvahelise tuumaenergia valdkonnas tsiviilvastutust käsitleva konventsiooni osalised.

Ühinejariigid Bulgaaria ja Rumeenia on samuti osalised Viini konventsioonis.

3. Otsuse 2004/294/EÜ rakendamine

Liikmesriigid, kelle suhtes kehtib otsus 2004/294/EÜ teevad koostööd, et protokoll vastavalt asjaomase otsuse artikli 2 lõikele 1 üheaegselt ratifitseerida.

Otsuse 2004/294 kohaselt on soovitav, et Sloveenia ühineks teiste protokolli ratifitseerimisega seotud liikmesriikidega. Selleks peab tal siiski olema õigus protokoll Euroopa Ühenduse huvides ratifitseerida samadel alustel, kui nendel liikmesriikidel, kelle kohta asjaomane otsus kehtib.

4. Käesolev otsus

Eelnevat arvesse võttes on käesoleva otsuse ainus eesmärk tagada Sloveeniale võrdne kohtlemine nende liikmesriikidega, kelle kohta kehtib otsus 2004/294.

Järelikult ei piira see otsus:

- nende liikmesriikide positsiooni, kes ei ole Viini konventsiooni osalised;

- nende liikmesriikide positsiooni, kes ei ole ühegi tuumaenergia valdkonnas tsiviilvastutust käsitleva konventsiooni osalised;

- komisjoni algatusõigust tsiviilvastutuse kohta tuumaenergia valdkonnas Euratomi asutamislepingu alusel.

2006/0260 (AVC)

Ettepanek

NÕUKOGU OTSUS,

millega volitatakse Sloveeniat Euroopa Ühenduse huvides ratifitseerima 12. veebruari 2004. aasta protokolli, millega muudetakse tuumaenergia valdkonnas tsiviilvastutust käsitlevat 29. juuli 1960. aasta Pariisi konventsiooni

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 61 punkti c ja artiklit 67 koos artikli 300 lõike 2 esimese lõiguga ja artikli 300 lõike 3 teise lõiguga,

võttes arvesse komisjoni ettepanekut,[1]

võttes arvesse Euroopa Parlamendi nõusolekut,[2]

ning arvestades järgmist:

(1) 2004. aasta protokoll, millega muudetakse tuumaenergia valdkonnas tsiviilvastutust käsitlevat 29. juuli 1960. aasta konventsiooni, (edaspidi Pariisi konventsioon) mida muudeti 28. jaanuari 1964. aasta lisaprotokolliga ja 16. novembri 1982. aasta protokolliga, sisaldab sätteid, mis mõjutavad nõukogu 22. detsembri 2000. aasta määrusega (EÜ) nr 44/2001[3] kehtestatud eeskirju kohtualluvuse ja kohtuotsuste täitmise kohta tsiviil- ja kaubandusasjades, milles ühendusel on ainupädevus.

(2) 27. novembri 2003. aasta otsusega 2003/882/EÜ volitatakse Pariisi konventsioonis osalevaid liikmesriike Euroopa Ühenduse huvides eespoolnimetatud protokollile alla kirjutama. 8. märtsi 2004. aasta otsusega 2004/294/EÜ volitas nõukogu samasid riike protokolli Euroopa Ühenduse huvides ratifitseerima või sellega ühinema. Vastavalt selle otsuse artiklile 2 võtavad asjaomased liikmesriigid vajalikud meetmed, et anda üheaegselt üle protokolli ratifitseerimis- või ühinemiskirjad, võimaluse korral enne 31. detsembrit 2006.

(3) Otsus 2004/294/EÜ – nagu ka otsus 2003/882 – kehtib liikmesriikide kohta, kes olid ühenduse liikmed 8. märtsil 2004, välja arvatud Austria, Taani, Iirimaa ja Luksemburg, nagu lähtub otsuse artikli 1 lõigete 3 ja 4 kombineeritud kohaldamisest.

(4) Sloveenia Vabariik kirjutas protokollile alla 12. veebruaril 2004. Kuna ta liitus Euroopa Liiduga 1. mail 2004. aastal, ei kehti tema suhtes otsus 2004/294/EÜ, sest Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimusi ja Euroopa Liidu aluslepingutesse tehtavaid muudatusi käsitleva akti artiklit 53 käesoleval juhul ei kohaldata.

(5) Euroopa Liidu lepingule ja Euroopa Ühenduse asutamislepingule lisatud Taani positsiooni käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel ning see ei ole talle siduv ega kuulu tema suhtes kohaldamisele.

(6) Protokolli ratifitseerimine Sloveenia poolt ei piira nende ühenduse liikmesriikide positsiooni, kes ei ole Pariisi konventsiooni osalised,

ON VASTU VÕTNUD KÄESOLEVA OTSUSE:

Artikkel 1

Ilma et see piiraks ühenduse volitusi, ratifitseerib Sloveenia Vabariik Euroopa Ühenduse huvides protokolli, millega muudetakse Pariisi konventsiooni ja mille tekst on lisatud otsusele 2003/882/EÜ.

Asjaomane ratifitseerimine ei piira nende ühenduse liikmesriikide positsiooni, kes ei ole Pariisi konventsiooni osalised.

Artikkel 2

Sloveenia võtab vajalikud meetmed, et anda protokolli ratifitseerimiskiri üle samaaegselt teiste liikmesriikidega, kelle kohta kehtib otsus 2004/294/EÜ.

Artikkel 3

Protokolli ratifitseerimisel teavitab Sloveenia Majanduskoostöö ja Arengu Organisatsiooni peasekretäri kirjalikult sellest, et allkirjastamine on toimunud käesoleva otsuse kohaselt.

Artikkel 4

Käesolev otsus on vastavalt Euroopa Ühenduse asutamislepingule adresseeritud Sloveeniale.

Brüssel, […]

Nõukogu nimel

Eesistuja

[1] ELT C, … lk

[2] ELT C, … lk

[3] EÜT L 12, 16.1.2001, lk 1.